ЗАСГИЙН ГАЗРЫН ТУСГАЙ САНГИЙН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ҮР НӨЛӨӨНИЙ ҮНЭЛГЭЭ

1. **Шалгуур үзүүлэлт**

Засгийн газрын тусгай сангийн тухай хуульд нэмэлт, өөрчлөлт оруулах тухай хуулийн төслийг боловсруулахад судалгаа, хөгжүүлэлт хийгдсэн бүтээгдэхүүн үйлчилгээнд бизнесийн зээл олгох, зээлийн хүүгийн орлогоор шинээр хөгжүүлж буй инновацын бүтээгдэхүүн, үйлчилгээг зах зээлд нэвтрүүлэх, эдийн засгийн эргэлтэд оруулахад чиглэсэн төрөл бүрийн санхүүгийн дэмжлэг үзүүлэх, урт хугацаанд улсын төсөвт дарамт үзүүлэхгүй байхаар хуулийн төслийг боловсруулсан.

Энэхүү хуулийн төсөл батлагдсанаар инновацын үйл ажиллагааг дэмжих, шинэлэг бүтээгдэхүүн, үйлчилгээг зах зээлд нэвтрүүлэхэд төрөөс үзүүлэх дэмжлэгийн санхүүгийн эх үүсвэр тодорхой, тогтвортой болох бөгөөд Монгол Улсын хэмжээнд шинэ бүтээгдэхүүн, үйлчилгээг зах зээлд нэвтрүүлэх сонирхолтой, түүнийг турших, судлах, хөгжүүлэх, судалгааны ажил хийх шаардлагатай иргэд, эрдэмтэд, инженер-зохион бүтээгчид, аж ахуйн нэгж, бизнес эрхлэгчид, шинжлэх ухааны байгууллагуудад томоохон дэмжлэг болж, урт хугацаанд эдийн засгийг солонгоруулахад томоохон түлхэц болох болно.

Хуулийн төслийн үр нөлөөг дээр дурдсан асуудлуудын хүрээнд дараах шалгуур үзүүлэлтүүдийн дагуу үнэллээ. Үүнд:

1. Зорилгод хүрэх байдал
2. Зардал
3. Хуулийн төслийн уялдаа холбоог шалгах
4. **Хуулийн төслийн үн нөлөөний үнэлгээ**

**2.1.Зорилгод хүрэх байдал**

Засгийн газрын тусгай сангийн тухай хуульд нэмэлт, өөрчлөлт тухай хуулийн төслөөр Инновацын санг нэмж тусгах, инновацын сангийн зориулалт болон санхүүжүүлэх арга хэмжээнүүдийг тодорхойж, инновацын санг байгуулж байгаатай холбоотойгоор шинжлэх ухаан, технологийн сангийн санхүүжүүлэх арга хэмжээний төрлөөс “инновацын төсөл хэрэгжүүлэх, гарааны санхүүгийн дэмжлэг олгох, технологи, үйлдвэрлэлийн туршилт, зүгшрүүлэлтэд дэмжлэг үзүүлэх”-ийг хасна. Иймд дээрх зохицуулалтуудын үр нөлөөг судалж үзсэн болно.

Хуулийн төслийг боловсруулахтай холбоотойгоор салбарын гол оролцогчидтой уулзалт хийх, саналыг сонсох ажлуудыг гүйцэтгэсэн бөгөөд инновацын үйл ажиллагаа эрхлэгчдийн гол тулгамдаж буй асуудлуудын нэг нь санхүүжилт олддоггүй гэдэгтэй санал нэг байсан болно.

Мөн Инновацын тухай хуулийн 17 дугаар зүйлээр төрөөс үзүүлэх дэмжлэгүүдийг тодорхойлсон боловч хэрхэн хаанаас санхүүжүүлж байгаа нь тодорхойгүй, эзэндээ хүрч чадахгүй байгаа талаар дурдсан бөгөөд нөгөө талаас гарааны компани болон бусад аж ахуйн нэгжүүдэд буруу хүлээлтийг үүсгэх талтай байгааг дурдсан.

Инновацын сан байгуулагдсанаар Монгол Улсын хэмжээнд шинэ бүтээгдэхүүн, үйлчилгээг зах зээлд нэвтрүүлэх сонирхолтой, түүнийг турших, судлах, хөгжүүлэх, судалгааны ажил хийх шаардлагатай иргэд, эрдэмтэд, инженер-зохион бүтээгчид, аж ахуйн нэгж, бизнес эрхлэгчид, шинжлэх ухааны байгууллагуудад томоохон дэмжлэг болох бөгөөд тус асуудлыг хариуцсан төрийн захиргааны төв байгууллагын туршлага, мэдээлэл нэмэгдэж, оролцогч талуудад зөвлөн туслах үйл ажиллагаа эрчимжинэ гэж үзэж байна.

**2.2.Зардал**

Төрд үүсэх зардал:

Инновацын санг үүсгэн байгуулах эхний үе буюу 3-5 жилийн хугацаанд улсын төсвөөс тодорхой санхүүжилтийг хийх шаардлагатай. Тус санхүүжилтийг жил бүрийн улсын төсвөөр тодорхойлох бөгөөд инновацын сан нь зээлийн хүүгийн орлогоор бусад дэмжлэг, үйл ажиллагаагаа санхүүжүүлэхэд ойролцоогоор 30 тэрбум төгрөг шаардлагатай.

Зардлын тооцооны тайлангаар төрд дээрхээс өөрөөр зардал нэмэлт зардал үүсэхээргүй байна.

Иргэнд үүсэх зардал:

Засгийн газрын тусгай сангийн тухай хуульд нэмэлт, өөрчлөлт оруулах тухай хуулийн төсөлтэй холбоотойгоор иргэнд зардал үүсэхгүй.

Аж ахуйн нэгжид:

Засгийн газрын тусгай сангийн тухай хуульд нэмэлт, өөрчлөлт оруулах тухай хуулийн төсөлтэй холбоотойгоор аж ахуйн нэгжид үүрэг болгосон заалт тусгагдаагүй тул нэмэгдэл зардал үүсэхгүй.

**2.3 Хуулийн төслийн уялдаа холбоог шалгах**

**“Харилцан уялдаа”** гэсэн шалгуур үзүүлэлтийн хүрээнд хуулийн төслийг аргачлалд тусгасан хуулийн төслийн үр нөлөөг үнэлэх стандарт асуултуудад хариулах замаар уялдаа холбоог шалгахын тулд хуулийн төслийг бүхэлд нь авч үзэхээр тооцлоо.

Хууль тогтоомжийн тухай хуулийн 29 дүгээр зүйлийн 29.1 дэх хэсэг болон Засгийн газрын 2016 оны 59 дүгээртогтоол “Аргачлал батлах тухай” гуравдугаар хавсралтын аргачлалын 4.10-т заасан шаардлага, шалгуурын дагуу үнэллээ.

* *Хууль тогтоомжийн тухай хуулийн 29 дүгээр зүйлд заасан шаардлагыг хангасан эсэх: Тийм*

Хууль тогтоомжийн төслийн үр нөлөөг үнэлэх аргачлалын 4.10-т заасан асуултад хариулах замаар харилцан уялдааг үнэлэв. Үүнд:

|  |  |  |
| --- | --- | --- |
| **Шалгуур** |  | **Тайлбар** |
| 1.хуулийн төслийн зохицуулалт тухайн хуулийн зорилттой нийцэж байгаа эсэх; | Тийм | Хуулийн төсөл хэрэгжсэнээр инновацын санг шинээр үүсгэн байгуулж инновацын үйл ажиллагаа эрхлэгчдэд бодит дэмжлэг болохоор байна. |
| 2.хуулийн төслийн “Хууль тогтоомж” гэсэн хэсэгт заасан хуулиудын нэр тухайн харилцаанд хамаарах хууль мөн эсэх; | Тийм |  |
| 3.хуулийн төсөлд тодорхойлсон нэр томьёо тухайн хуулийн төслийн болон бусад хуулийн нэр томьёотой нийцэж байгаа эсэх; | Тийм |  |
| 4.хуулийн төслийн зүйл, заалт тухайн хуулийн төсөл болон бусад хуулийн заалттай нийцэж байгаа эсэх; | Тийм | Нийцсэн. |
| 5.хуулийн төслийн зүйл, заалт тухайн хуулийн төслийн болон бусад хуулийн заалттай давхардсан эсэх; | Үгүй | Давхардаагүй. |
| 6.хуулийн төслийг хэрэгжүүлэх этгээдийг тодорхой тусгасан эсэх; | Тийм | Инновацын сангийн үйл ажиллагааг тус асуудлыг эрхэлсэн төрийн захиргааны төв байгууллага хариуцах бөгөөд сангаас олгох зээл болон бусад дэмжлэг, үйл ажиллагаанд хөрөнгө зарцуулах, түүнд хяналт тавих журмыг Засгийн газар батална. |
| 7.хуулийн төсөлд шаардлагатай зохицуулалтыг орхигдуулсан эсэх; | Үгүй |  |
| 8.хуулийн төсөлд төрийн байгууллагын гүйцэтгэх чиг үүргийг давхардуулан тусгасан эсэх; | Үгүй |  |
| 9.төрийн байгууллагын чиг үүргийг төрийн бус байгууллага, мэргэжлийн холбоодоор гүйцэтгүүлэх боломжтой эсэх; | Үгүй |  |
| 10.татварын хуулиас бусад хуулийн төсөлд албан татвар, төлбөр, хураамж тогтоосон эсэх; | Үгүй |  |
| 11.тухайн хуулийн төсөлд тусгасан тусгай зөвшөөрөлтэй холбоотой зохицуулалтыг Аж ахуйн үйл ажиллагааны тусгай зөвшөөрлийн тухай хуульд тусгасан эсэх; | Үгүй |  |
| 12.Монгол Улсын Үндсэн хууль болон Монгол Улсын олон улсын гэрээнд заасан хүний эрхийг хязгаарласан зохицуулалт тусгасан эсэх; | Үгүй |  |
| 13.хуулийн төслийн зүйл, заалт жендэрийн эрх тэгш байдлыг хангасан эсэх; | Тийм |  |
| 14.хуулийн төсөлд шударга бус өрсөлдөөнийг бий болгоход чиглэсэн заалт тусгагдсан эсэх; | Үгүй |  |
| 15.хуулийн төсөлд авлига, хүнд суртлыг бий болгоход чиглэсэн заалт тусгагдсан эсэх; | Үгүй |  |
| 16.хуулийн төсөлд тусгасан хориглосон хэм хэмжээг зөрчсөн этгээдэд хүлээлгэх хариуцлагын талаар тодорхой тусгасан эсэх. | Үгүй |  |

ҮР ДҮНГИЙН ҮНЭЛГЭЭ, ЗӨВЛӨМЖ:

Энэхүү үр нөлөөг тооцох үнэлгээг Засгийн газрын тусгай сангийн тухай хуульд нэмэлт, өөрчлөлт оруулах тухай хуулийн төсөл, түүний үзэл баримтлал, түүнийг дагаж өөрчлөгдөх Инновацын тухай хуульд нэмэлт оруулах тухай хуулийн төслүүдэд тус тус боловсруулсан болно.

Хуулийн төслүүд дэвшүүлсэн зорилгоо хангасан эсэх, бусад хуулиудтай хэрхэн уялдсан, зардал гэсэн шалгуур үзүүлэлтүүдээр хийсэн үнэлгээг нэгтгэн дараах дүгнэлтийг хийлээ.

ДҮГНЭЛТ:

Зорилгодоо хүрэх байдал: Хуулийн төслийн зохицуулалт нь төслийн үзэл баримтлалд тусгагдсан зорилтуудыг бүрэн хангаж байна гэж үзэж байна.

Зардал: Хуулийн төслөөр инновацын санг шинээр үүсгэн байгуулж байгаа бөгөөд үүнтэй холбоотойгоор дунд хугацаанд тодорхой хэмжээний санхүүжилтийг улсын төсвөөс гаргах шаардлагатай байгааг анхаарч үзэх нь зүйтэй байна.

Уялдаа холбоо: Хуулийн төсөл нь зорилтдоо нийцсэн, бусад хуулийн төсөлтэй давхардаагүй байна.

ЗӨВЛӨМЖ: Засгийн газрын тусгай сангийн тухай хуульд нэмэлт, өөрчлөлт оруулах тухай хуулийн төслийн үр нөлөөний үнэлгээг зохих журмын дагуу хийж гүйцэтгэн дараах зөвлөмжийг хүргүүлж байна. Үүнд:

Нэг.Хууль батлагдсантай холбогдуулан дагалдан гарах Засгийн газрын тогтоол; төрийн захиргааны төв байгууллагын дүрэм, журмуудыг батлах.

Хоёр.Инновацын санг шинээр үүсгэн байгуулж байгаатай холбогдуулан бусад төстэй үйл ажиллагаа бүхий тусгай сангуудын сайн туршлагыг ашиглах.

Гурав.Хуулийг хэрэгжүүлэхтэй холбоотойгоор инновацын асуудал эрхэлсэн төрийн захиргааны төв байгууллагын чадавхыг нэмэгдүүлэхэд анхаарах шаардлагатай байна.

---оОо---